У экспазіцыі будуць прадстаўлены каля 60 твораў з калекцыі кабінета традыцыйных музычных культур Беларускай дзяржаўнай акадэміі музыкі, якія былі зроблены ў 1970–1990-я гады ў музычна-этнаграфічных экспедыцыях супрацоўнікамі і студэнтамі Акадэміі музыкі – аматарамі фатаграфіі (С. Мыцько, Д. Касцюкавец, А. Каліна і інш.). Фатаграфіі таксама можна будзе праглядзець у фармаце слайд-фільму, дзе кожны здымак агучаны "вясельным голасам" той асобы, якая на ім выяўлена, а ўвесь экспазіцыйны цыкл (партрэт+гук) абагульнена выбудаваны ў паслядоўнасці вясельнага рытуалу і маркіруе галоўныя яго этапы. Важным раздзелам праекта стане дэманстрацыя фільма "Радзілавіцкае вяселле", знятага ў 2017 года сябрамі Студэнцкага этнаграфічнага таварыства паводле сцэнара Р. Гамзовіч.